b'\n_START_ARTICLE_\nGobavost\n_START_SECTION_\nSimptomatika\n_START_PARAGRAPH_\nPri gobavosti so prizadete \xc5\xbeiv\xc4\x8dne celice, ki posledi\xc4\x8dno odmirajo. Bolnik izgubi ob\xc4\x8dutek za mraz, vro\xc4\x8dino in bole\xc4\x8dino. \xc4\x8ce bolnik ni dele\xc5\xbeen zdravljenja, nastopi smrt najve\xc4\x8dkrat zaradi kak\xc5\xa1ne druge resne oku\xc5\xbebe, na primer tetanusa.\n_START_SECTION_\nZgodnji stadij\n_START_PARAGRAPH_\nV zgodnji razvojni stopnji se pojavijo nejasno omejeni made\xc5\xbei na ko\xc5\xbei; pri ljudeh s temnej\xc5\xa1o poltjo so made\xc5\xbei svetlej\xc5\xa1i od oklone ko\xc5\xbee, pri ljudeh s svetlej\xc5\xa1o poltjo pa so rde\xc4\x8dkasti. Made\xc5\xbei niso bole\xc4\x8di in so manj ob\xc4\x8dutljivi na dotik od zdrave ko\xc5\xbee. V tej stopnji lahko bolezen stagnira, mine ali pa napreduje.\n_START_SECTION_\nTuberkuloidna gobavost\n_START_PARAGRAPH_\nNesomerni made\xc5\xbei postanejo izbo\xc4\x8deni in hrapavi. Na prizadetih predelih ko\xc5\xbee dlake izpadejo. Periferni \xc5\xbeivci postanejo vozlasto zadebeljeni, \xc4\x8dut za dotik pe\xc5\xa1a in nazadnje povsem izgine. Posledi\xc4\x8dno se tak\xc5\xa1ni bolniki pogosto ranijo. Zaradi prizadetosti obkrajnega \xc5\xbeiv\xc4\x8devja so mi\xc5\xa1ice slabotne.\n_START_SECTION_\nBun\xc4\x8di\xc4\x8dasta gobavost\n_START_PARAGRAPH_\nBun\xc4\x8di\xc4\x8dasta gobavost je najte\xc5\xbeja oblika gobavosti. Bakterije se namno\xc5\xbeijo po krvi, \xc5\xbeiv\xc4\x8devju, sluznicah in mezgovnem sistemu po vsem telesu. Ko\xc5\xbea je mo\xc4\x8dno spremenjena in je vozli\xc4\x8dasta. Zna\xc4\x8dilni so svetlorde\xc4\x8di do rjavi lepromi, ki se na obrazu med seboj prekrivajo in zdru\xc5\xbeujejo ter tvorijo tako imenovan levji obraz. Sledijo lahko okvare kosti, mi\xc5\xa1ic, kit ter notranjih organov.'